এখনও পর্যন্ত মনে হচ্ছে, নেহাতই ঘটনাচক্র। সিপিএমে যে বিষয়টি নিয়ে তুমুল বা বিন্দুমাত্র বিতর্ক হয়েছে, এমনও নয়। তবে ‘এবেলা’র হাতে-আসা তথ্যটি চমকপ্রদ বইকী।
তথ্য হল— নারদ-কাণ্ডে অভিযুক্ত টাইগার আদতে এক সিপিএম নেত্রীর পুত্র! যা শুনে সিপিএম নেতারাও বিস্মিত হচ্ছেন। কিন্তু ঘটনা হল, নারদ ঘুষ-কাণ্ডে ছদ্মবেশী সাংবাদিক ম্যাথু স্যামুয়েলের সঙ্গে তৃণমূল বিধায়ক ইকবাল আহমেদের ‘সেতুবন্ধনকারী’ তৃণমূলনেতা তাজদার আলি মির্জা ওরফে ‘টাইগার’ হলেন সিপিএমের কলকাতা জেলা সম্পাদকমণ্ডলীর সদস্যা আনোয়ারা মির্জার কনিষ্ঠ পুত্র। 
তাজদার ওরফে ‘টাইগার’ পেশায় কলকাতার একটি সরকারি মাদ্রাসার শিক্ষক। তাঁর মা সিপিএমের কলকাতা জেলা তথা দলের মহিলা শাখার সর্বভারতীয় স্তরের গুরুত্বপূর্ণ নেত্রী। তবে তাজদার নিজে দীর্ঘদিন ধরে তৃণমূলের সঙ্গে যুক্ত। বস্তুত, তিনিই তাঁর পরিবারের একমাত্র তৃণমূল সদস্য। তাঁর দাদা (ডাকনাম ‘থম্পন’) সরকারি চাকুরে। তিনিও সিপিএমের সঙ্গে যুক্ত বলেই প্রমোদ দাশগুপ্ত ভবন (সিপিএম কলকাতা জেলা কার্যালয়) সূত্রের খবর।
নারদ-কাণ্ড প্রকাশ্যে আসার পর থেকেই ‘টাইগার’কে নিয়ে কৌতূহল তৈরি হয়েছে। নারদ-কাণ্ড নিয়ে তদন্ত শুরু করার পর কলকাতা পুলিশ টাইগারকে ডেকে পাঠিয়ে জেরাও করেছে। তাঁর সঙ্গে যোগাযোগের প্রেক্ষিতেই ম্যাথু কলকাতায় এসে যে ট্যাক্সিতে চড়েছিলেন, তার চালককেও খুঁজে বার করতে পেরেছে পুলিশ। যে ট্যাক্সিচালকের মাধ্যমে তাজদারের সঙ্গে ম্যাথুর যোগাযোগ হয়। কালক্রমে তাজদারই ম্যাথুকে নিয়ে যান ইকবালের কাছে। ফলে নারদ-কাণ্ডে ‘টাইগার’ তথা তাজদারের ভূমিকা যথেষ্ট গুরুত্বপূর্ণ। 
তাজদারের সঙ্গে অবশ্য বহু চেষ্টা সত্ত্বেও কথা বলা যায়নি। তিনি মোবাইল ধরেননি। তাঁকে পাঠানো টেক্সট মেসেজেরও জবাব আসেনি। তাঁর ঘনিষ্ঠদের বক্তব্য, সচেতনভাবেই তিনি নিজেকে আপাতত যাবতীয় বিতর্কের বাইরে রাখার সিদ্ধান্ত নিয়েছেন।  
তবে বিশদে না-হলেও মুখ খুলেছেন তাজদারের মা, সিপিএম নেত্রী আনোয়ারা। তাঁর সংক্ষিপ্ত প্রতিক্রিয়া, ‘‘আমি বাইরে ছিলাম। পরে কথা বলব। এখনই এ বিষয়ে কোনও মন্তব্য করতে চাই না।’’ তবে পাশাপাশি ওই সিপিএম নেত্রী এ-ও বলেছেন, ‘‘যতদূর আমি জানি, এই ধরনের কোনও গর্হিত কাজ সে (তাজদার) করবে বলে আমার মনে হয় না। তবে এই মুহূর্তে আমি কিছু বলতে পারছি না।’’ আর প্রশ্ন করার আগেই আনোয়ারা ফোন কেটে দেন। 
সিপিএম সূত্রের খবর, পার্ক সার্কাস অঞ্চলে দলীয় সংগঠনে গুরুত্বপূর্ণ দায়িত্ব পালন করেন আনোয়ারা। কলকাতা পুরসভার ৬০, ৬১ এবং ৬২ নম্বর ওয়ার্ডগুলিতে ভোটের সময় দলের রাজনৈতিক কাজ পরিচালনাতেও তাঁর ভূমিকা যথেষ্ট গুরুত্বপূর্ণ। 
দলের এমন এক নেত্রীর পুত্র নারদ-কাণ্ডে জড়িয়ে পড়াটা কি সিপিএমের কাছে ‘অস্বস্তিকর’? 
সিপিএমের কলকাতা জেলা নেতৃত্ব জানাচ্ছেন, একেবারেই না! কলকাতা জেলা সম্পাদকমণ্ডলীর এক সদস্যের কথায়, ‘‘তাজদার অনেক আগে থেকেই তৃণমূলের সঙ্গে যুক্ত। ও তৃণমূলের সংখ্যালঘু বিষয়ক কাজকর্ম দেখাশোনা করে। রিপন স্ট্রিট এলাকার মানুষ জানেনও সেকথা। তাঁরা তাজদারকেও চেনেন। আর তার মাকেও চেনেন। দু’জনের মধ্যে কী ফারাক, তা-ও জানেন। তাই ওসব নিয়ে আমরা ভাবি না। নারদে কী হয়েছিল, মানুষ তা দেখেছেন। তদন্ত কেন হচ্ছে, তা-ও মানুষ বুঝতে পারছেন। শাক দিয়ে তো আর মাছ ঢাকা যায় না!’’ 
বিধানসভা নির্বাচনের আগে নারদ ঘুষ-কাণ্ডে ‘অস্বস্তি’তে পড়লেও বিপুল ভোটে জিতে আবার মুখ্যমন্ত্রী হয়েছেন মমতা বন্দ্যোপাধ্যায়। যা থেকে সাধারণ্যে এই ধারণা হয়েছে যে, নারদ-কাণ্ড মানুষের মনে আদৌ প্রভাব ফেলতে পারেনি। ভোটে জেতার পরেই মমতা নারদ-কাণ্ডে তদন্তের নির্দেশ দিয়েছেন। তিনি ঘোষণা করেছেন, কলকাতা পুলিশের কমিশনার রাজীব কুমার ওই তদন্ত করবেন। তদন্তে নেমে ইতিমধ্যেই তাজদারকে একপ্রস্ত জিজ্ঞাসাবাদ করেছে পুলিশ। জানা গিয়েছে, এক ট্যাক্সিচালকের মাধ্যমে রিপন স্ট্রিটের একটি আবাসনের বাসিন্দা ইকবাল-ঘনিষ্ঠ তাজদারের সন্ধান পান ম্যাথু। তাজদারের মাধ্যমেই ইকবালের সঙ্গে ম্যাথুর যোগাযোগ হয়। ঘনিষ্ঠমহলে ম্যাথু সেকথা স্বীকারও করেছেন। ইতিমধ্যেই ইকবালকেও একপ্রস্ত জেরা করেছে পুলিশ। ইকবালই ম্যাথুকে বিভিন্ন নেতা-মন্ত্রীর কাছে নিয়ে গিয়েছিলেন। 
সিপিএম জেলানেতৃত্ব তাজদারের কাজকর্ম সম্পর্কে অনেকদিন ধরেই ওয়াকিবহাল। তবে তিনিই যে নারদ ঘুষ-কাণ্ডে পুলিশের জেরার মুখে পড়েছেন, তা জানতেন না অনেক নেতা। ‘এবেলা’র থেকে সেই তথ্য জেনে দলের কলকাতা জেলা কমিটির এক সদস্যের প্রাথমিক প্রতিক্রিয়া, ‘‘তাই নাকি? ও তো আমাদের আনোয়ারার ছেলে!’’ আলিমুদ্দিনের সঙ্গে ঘনিষ্ঠ যোগাযোগ সম্পন্ন এক সিপিএম নেতার বক্তব্য, ‘‘দলের রাজ্য কার্যালয়ের সামনে দিয়ে একাধিকবার নেতৃত্ব দিয়ে তৃণমূলের মিছিল নিয়ে গিয়েছে তাজদার। আনোয়ারা’দির কথা ভেবে খারাপ লাগে। ওঁরও নিশ্চয়ই খারাপ লাগে। কিন্তু ছেলে কোন দল করবে, তা তো আর উনি ঠিক করে দিতে পারেন না!’’
তবে মা-ছেলের ভিন্ন দল করার মধ্যে কোনও ভবিষ্যৎ ‘বিড়ম্বনা’ দেখছে না সিপিএম। দলের কলকাতা জেলা কমিটির এক নেতার কথায়, ‘‘তাজদার যদি সত্যিই ম্যাথুর সঙ্গে ইকবালের যোগাযোগ করিয়ে দিয়ে থাকে, তবে তার সঙ্গে আমাদের দল বা আনোয়ারার কী সম্পর্ক? প্রথমত, বিষয়টি আমাদের জানা নেই। আর জানা থাকলেও এ নিয়ে বিতর্কেরও কোনও কারণ নেই!’’